द्रौपदी की ऐसी विकट दशा देखकर उस समय पाण्डवों को जैसा दुःख हुआ, वैसा सम्पूर्ण राज्य और श्रेष्ठ रतनों के छिन जाने पर भी नहीं हुआ था। भरी सभा में सबको सम्बोधित करते हुए द्रौपदी ने कहा- ‘इन छली कौरवों ने धूर्तता से युधिष्ठिर को जुआ खेलने के लिए तैयार कर लिया और छल से उन्हें और उनके सर्वस्व को जीत लिया। उन्होंने अपने को हार कर मुझे दाँव पर लगाया है। क्या यह धर्म के अनुसार सही था? यहाँ सभा में अनेकों कुरूवंशी बैठे हैं, वे मेरे प्रश्न पर विचार कर ठीक-ठीक उत्तर दें।’